Aristobulus Cassandrensis
Aristobulus Aristobuli filius Cassandrensis (vel "Cassandreus"; Graece Ἀριστόβουλος ὁ Κασανδρεύς), urbis novae Cassandreae incola, origine fortasse Phocius, particeps fuit expeditionis Alexandri Macedonis, de qua senex post Alexandri mortem commentaria scripsit. Ingeniarius vel architectus, iussu Alexandri ipsius Aristobulus sepulchrum Cyri regis Persarum, Pasargadis repertum et nuper a raptoribus desecratum, descripsit restaurarique curavit. Usque in annum aetatis nonagesimum vixit.